Nadia Calviño

Nadia María Calviño Santamaría, nada na Coruña o 3 de outubro de 1968, é unha economista galega que desempeñou varios cargos na administración pública de España e da Unión Europea e, desde o 7 de xuño de 2018, foi a Ministra de Economía e Empresa de España. En xaneiro de 2020 foi nomeada Ministra de Asuntos Económicos e Transformación Dixital. É filla do ex-director de TVE José María Calviño.

Traxectoria
 Formación 
Nadia Calviño licenciouse en Ciencias Económicas pola Universidade Complutense de Madrid en 1991, e en Dereito pola UNED, en 2001.

 Etapas e España 
Calviño foi entre 1989 e 1997 consultora económica en dous despachos de avogados de Madrid e, entre 1991 e 1994 foi profesora asociada de Política Económica e do Sistema Financeiro español na Universidade Complutense.

A titular de Economía, que é Técnica comercial e Economista do Estado (actualmente en excedencia), traballou durante dez anos no ámbito da administración pública, no Ministerio de Economía e Facenda, onde desempeñou numerosos cargos. Entre 1994 e 1996 foi xefa de servizo na Dirección de Análises do Traballo de Mercado e Prezos na Dirección Xeral de Previsión e Coxuntura e, en 1998, subdirectora de Análises Macroeconómicos e Previsións na Dirección Xeral de Política Económica e Defensa da Competencia. Entre 1999 e 2000 foi xefa do Gabinete do director xeral de Política Comercial e Investimento Estranxeiro da Secretaría de Estado de Comercio e Turismo.

Entre maio de 2004 e agosto de 2006, durante o mandato de Pedro Solbes, foi nomeada directora xeral de Defensa da Competencia.

 Etapa na Unión Europea 
No ano 2006 pasou a traballar na Comisión Europea. En Bruxelas foi subdirectora de Competencia (DG COMP) desde setembro de 2006 a outubro de 2010, cargo que deixou para ocupar até abril de 2014 o cargo de subdirectora de Mercado Interior (DG MARKT).

A principios de abril de 2014 foi nomeada directora xeral de Orzamentos.

 Ministra de Economía no goberno de Pedro Sánchez 
En 2018 foi elixida ministra de Economía por Pedro Sánchez, despois da moción de censura que o PSOE presentou contra o goberno de Mariano Rajoy e que foi aprobada polo Congreso dos Deputados o 1 de xuño de 2018.

O 7 de xuño foi nomeada ministra de Economía e Empresa, tomando posesión do cargo o día seguinte. Na súa toma de posesión como ministra mostrou o seu agradecemento aos seus predecesores e mentores. Dos socialistas —Pedro Solbes, Joaquín Almunia e David Vegara— dixo que sen eles non podería chegar a Europa. E do ministro saínte, Román Escolano, recordou que non só fora o seu preparador das oposicións, senón que era tamén «un amigo», destacando que tomara unha decisión «moi difícil» ao aceptar substituír a Luis de Guindos, «pero que fora moi valente, e con iso amosou o seu compromiso con España, polo que todos debemos de estarlle agradecidos».

En xaneiro de 2020, no goberno de coalición entre o PSOE e Unidas-Podemos, continuou de ministra e ademais foi nomeada Vicepresidenta Terceira, tomando posesión o 13 do mesmo mes como Ministra de Asuntos Económicos e Transformación Dixital. Despois das eleccións xerais de 2023, nas que volveu repetir como presidente de goberno Pedro Sánchez, ela tamén repetiu como ministra de Asuntos Económicos.

O 8 de decembro de 2023, foi elixida como a vindeira presidenta no Banco Europeo de Investimento (BEI), polo que tivo que deixar o goberno o día 29 no que se nomeou como substituto a Carlos Cuerpo, e comezou o seu mandato o 1 de xaneiro de 2024.

 Publicacións 
 Artigos en obras colectivas 
 "Concepto, evolución y nuevos desafíos para el mercado único". En: Tratado de derecho y políticas de la Unión Europea. Coord. por José María Beneyto Pérez, Jerónimo Maillo González-Orús, Belén Becerril Atienza, Vol. 6, 2013 (Mercado Único Europeo y Unión Económica y Monetaria), ISBN 978-84-9903-940-4, pp. 31–72.
 "La regulación de los mercados y la competencia". En: La regulación de los mercados [Recurso electrónico]: telecomunicaciones, energía y valores, 2009, ISBN 978-84-7787-114-9, pp. 25–38.
 "La aplicación práctica del derecho de la competencia: el efecto disuasorio de las sanciones". En: 1989-2007 una reflexión sobre la política de defensa de la competencia. Madrid: Círculo de Empresarios, 2008, ISSN 1133-1771, pp. 23–52.

 Artigos en revistas 
 "Los costes del despido en España" (Con José Ramón Lorente Hurtado). Economistas, ISSN 0212-4386, Año Nº 14, Nº 69, 1996, pp. 325–335.
 "Algunas reflexiones para el debate sobre el tratamiento de las eficiencias en el análisis de las concentraciones empresariales". Anuario de la competencia, Nº 1, 2002, pp. 67–92.
 "El Reglamento 139/2004: novedades sustantivas en el sistema comunitario de control de concentraciones". Anuario de la competencia, Nº 1, 2003, pp. 57–88.
 "La reforma del sistema español de defensa de la competencia: refuerzo de los instrumentos para luchar contra las conductas más lesivas". Anuario de la competencia, Nº 1, 2005, pp. 63–83.
 "El proceso de modernización de la política de competencia en España". Gaceta jurídica de la Unión Europea y de la competencia, ISSN 1575-2054, Nº 241, 2006, pp. 5-12.
 "Regulación y competencia en telecomunicaciones: los retos derivados del nuevo marco normativo". Información Comercial Española, ICE: Revista de economía, ISSN 0019-977X, Nº 832, 2006, pp. 59-74.
 "La respuesta de la Comisión Europea ante la crisis económica: El papel de la política de la competencia". Civitas. Revista española de derecho europeo, ISSN 1579-6302, Nº. 36, 2010, pp. 479-484.
 "Reforma de la regulación financiera europea: retos futuros". Información Comercial Española'', ICE: Revista de economía, ISSN 0019-977X, Nº 874, 2013, pp. 65–80.

 Vida privada 
É filla de José María Calviño, que foi director xeral do ente público Radio Televisión Española entre 1982 e 1986.

Fala 4 linguas: castelán, inglés, francés e  alemán. Segundo comentou nunha recente entrevista na TVG o galego é a súa materia pendente.

É nai de catro fillos. Entre as súas afeccións están o cinema dos anos 50 e a cociña.

 Notas 

Véxase tamén

Ligazóns externas
Curriculum .
Madrid. Diálogo Ciudadano con Nadia Calviño Comisión Europea. España .
Entrevista a Nadia Calviño no programa 'Área Pública' da TVG. (24-03-2017).

Categoría:Políticos de Galicia
Categoría:Economistas de Galicia
Categoría:Ministros do Goberno de España da XII Lexislatura
Categoría:Nados na Coruña
Categoría:Nados en 1968
Categoría:Alumnos da Universidade Complutense de Madrid
Categoría:Profesores da Universidade Complutense de Madrid
Categoría:Escritores de Galicia en lingua castelá
Categoría:Alumnos da Universidade Nacional de Educación a Distancia
Categoría:Ministros do Goberno de España da XIV Lexislatura
Categoría:Ministros do Goberno de España da XV Lexislatura
Categoría:Ministros do Goberno de España da XIII Lexislatura